Șofer drogat la volanul unui bolid de 260.000 de euro, prins pe străzile din Arad. Mașina avea numere false
O plimbare pe străzile din Arad, la volanul unui bolid de 260 de mii de euro, s-a încheiat în compania polițiștilor pentru un cetățean austriac.
În urma unui control de rutină, agenții au descoperit că mașina avea numere false, iar șoferul era sub influența drogurilor.
Inițial, bărbatul nu a vrut să prezinte documentele autoturismului și a spus că nu le are la el.
Când au verificat numerele de înmatriculare în baza de date, polițiștii au constatat că aparțineau unui alt vehicul.
Individul de 44 de ani a fost testat și pentru droguri, iar rezultatul a fost pozitiv pentru consumul de cocaină.
Cetățeanul austriac a fost condus la spital, pentru recoltarea de probe biologice. Iar bolidul a ajuns în curtea sediului poliției din Arad, unde va rămâne până la finalizarea cercetărilor.